"મારા સાથીઓ, શું તમે જાણો છો કે આપણા અને માતૃભૂમિ વચ્ચે માત્ર થોડાક મહિનાઓનું જ અંતર છે. જો આપણે હારી જઈશું તો આપણી શી દશા થશે? યાદ રાખો, જે કોઈ આ સંસારમાં આવે છે તેનો નાશ નક્કી જ છે. કલંક સાથે જીવવા કરતાં મર્દાનગી સાથે મરવું વધુ સારું છે. આપણે રણમેદાનમાં મરીશું તો શહીદ ગણાઈશું અને જીતીશું તો તે અલ્લાહના પવિત્ર હેતુઓનો વિજય હશે! માટે આખરી દમ સુધી, શરીરમાં આત્મા છે ત્યાં સુધી લડતા રહો." બાબરના જોશીલા ભાષણે નિષ્પ્રાણ મુઘલ સૈનિકોમાં પ્રાણનો સંચાર કર્યો. દરેક સૈનિકે હાથમાં કુરાન લઇ પ્રાણના અંત સુધી બાબરનો સાથ દેવાની કસમ ખાધી અને હવેના યુદ્ધને બાબર જેહાદ બનાવવાનો હતો.